秋遊原上
作者：白居易
朝代：唐

paragraphs: 七月行已半，早涼天氣清。
清晨起巾櫛，徐步出柴荆。
露杖筇竹冷，風襟越蕉輕。
閑攜弟姪輩，同上秋原行。
新棗未全赤，晚瓜有餘馨。
依依田家叟，設此相逢迎。
自我到此村，往來白髮生。
村中相識久，老幼皆有情。
留連向暮歸，樹樹風蟬聲。
是時新雨足，禾黍夾道青。
見此令人飽，何必待西成。